RÅDETS FÆLLES AKTION 2004/796/FUSP

af 22. november 2004

om støtte til fysisk beskyttelse af et nukleart anlæg i Den Russiske Føderation

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 14, og

ud fra følgende betragtninger:

Den Europæiske Unions samarbejdsprogram for ikke-spredning og nedrustning i Den Russiske Føderation (1) , som blev vedtaget i forbindelse med Den Europæiske Unions fælles strategi over for Rusland 1999/414/FUSP af 4. juni 1999 og indført ved Rådets fælles aktion 1999/878/FUSP (2) , udløb den 24. juni 2004.

I overensstemmelse med kapitel III i EU's strategi mod spredning af masseødelæggelsesvåben må EU benytte alle sine instrumenter for at forebygge, hindre, standse og om muligt helt fjerne den spredning, der giver anledning til bekymring i hele verden.

For at sikre sammenhæng i EU's eksterne indsats bør EU's aktiviteter foregå på en måde, så de koordineres med Det Europæiske Fællesskabs og medlemsstaternes indsats.

VEDTAGET FØLGENDE FÆLLES AKTION:

Artikel 1

Målet for denne fælles aktion er at støtte Den Russiske Føderations atomenergiagenturs projekt til gennemførelse af fysiske beskyttelsesforanstaltninger på Bochvar-instituttet i Moskva. Bilag I indeholder en detaljeret beskrivelse af de mål, der er opstillet for projektet, og de planlagte aktiviteter.

Artikel 2

Formandskabet, bistået af generalsekretæren/den højtstående repræsentant for den fælles udenrigs- og sikkerhedspolitik er ansvarligt for gennemførelsen af denne fælles aktion.

Artikel 3

Forbundsrepublikken Tyskland er ansvarlig for den tekniske gennemførelse af denne fælles aktion inden for rammerne af deres bilaterale program på området.

Artikel 4

1. Det finansielle referencebeløb til dækning af udgifterne til gennemførelse af den fælles aktion er på 7 937 000 EUR.

2. Kommissionen får til opgave at kontrollere og evaluere de finansielle aspekter af gennemførelsen af den fælles aktion.

3. Forvaltningen af de udgifter, der finansieres af Den Europæiske Unions almindelige budget, jf. stk. 1, skal ske i overensstemmelse med Fællesskabets procedurer og regler på budgetområdet med den undtagelse, at forudfinansieringer ikke forbliver Fællesskabets ejendom.

4. Kommissionen bistås af én ekspert, hvis ansvarsområder fremgår af bilag II, med henblik på udførelsen af de opgaver, der følger af denne artikel.

Artikel 5

Rådet og Kommissionen sikrer passende koordination mellem denne fælles aktion, anden fællesskabsbistand og enhver anden form for bilateral bistand, der ydes af medlemsstaterne.

Artikel 6

1. Formandskabet, der bistås af generalsekretæren/den højtstående repræsentant for den fælles udenrigs- og sikkerhedspolitik, aflægger hvert halve år rapport til Rådet om gennemførelsen af den fælles aktion på baggrund af de rapporter, som gennemførelsesinstansen, omtalt i bilag I, punkt 5, udarbejder. Disse rapporter skal også vurdere Den Russiske Føderations evne til at absorbere og udnytte bistanden. Kommissionen tilknyttes i fuldt omfang rapporteringen og andre dermed forbundne opgaver.

2. Rådet kan beslutte at suspendere gennemførelsen af projektet, hvis Den Russiske Føderation undlader

at opfylde sine forpligtelser i henhold til partnerskabs- og samarbejdsaftalen om oprettelse af et partnerskab mellem De Europæiske Fællesskaber og deres medlemsstater på den ene side og Den Russiske Føderation på den anden side (3) .

Artikel 7

Denne fælles aktion træder i kraft på datoen for vedtagelsen.

Den udløber tre år efter datoen for vedtagelsen, medmindre Rådet træffer anden afgørelse.

Artikel 8

Denne fælles aktion offentliggøres i Den Europæiske Unions Tidende.

(1) EFT L 157 af 24.6.1999, s. 1. Ændret ved fælles strategi 2003/471/FUSP vedtaget af Det Europæiske Råd (EUT L 157 af 26.6.2003, s. 68).

(2) EFT L 331 af 23.12.1999, s. 11. Ændret ved afgørelse 2002/381/FUSP (EFT L 136 af 24.5.2002, s. 1).

(3) EFT L 327 af 28.11.1997, s. 3.

BILAG I

STØTTE TIL FYSISK BESKYTTELSE AF NUKLEARE ANLÆG I RUSLAND

1. Baggrund

Det Europæiske Råd vedtog den 12. december 2003 EU's strategi mod spredning af masseødelæggelsesvåben, som bl.a. afspejler EU's ønske om at fremme et stabilt internationalt og regionalt klima ved at styrke samarbejdsbaserede programmer til reduktion af truslen mellem EU og tredjelande, der er målrettet mod støtte til nedrustning, kontrol og sikkerhed i forbindelse med følsomme materialer, faciliteter og ekspertise.

Den fysiske beskyttelse af nukleare materialer og anlæg, herunder forældede reaktorer og deres udbrændte brændsel, er en af de specifikke foranstaltninger i EU's strategi mod spredning af masseødelæggelsesvåben.

Som led i internationale initiativer er der desuden blevet gjort en indsats med hensyn til fysisk beskyttelse af nukleare anlæg i Den Russiske Føderation. Blandt medlemsstaterne har navnlig Tyskland været aktiv på dette område.

2. Beskrivelse

Projektet skal finansiere gennemførelsen af fysiske beskyttelsesforanstaltninger på et nukleart anlæg i Rusland. Dermed suppleres de bilaterale projekter, som Tyskland har iværksat i Den Russiske Føderation.

På Bochvar-instituttets anlæg (VNIINM) i Moskva findes der fissilt materiale, som skal sikres mod enhver form for forsøg på anvendelse til andre formål. Med henblik herpå vil der blive bygget en ny, forstærket og sikker oplagringsfacilitet med moderne, specialiserede beskyttelsesforanstaltninger som f.eks. adgangskontrolsystemer og fysiske barrierer.

Projektet skal finansiere projektering og opførelse af den sikre oplagringsfacilitet samt indkøb og installation af specialudstyret til den fysiske beskyttelse. Af åbenlyse sikkerhedsårsager kan der ikke gives en nøjagtig beskrivelse af aktiviteter og udstyr. Typisk udstyr omfatter f.eks. yderindhegning, adgangskontrolsystemer, fysiske barrierer samt kontrol- og overvågningssystemer.

3. Målsætning

Overordnet mål: at bidrage til at styrke den fysiske beskyttelse af nukleare anlæg i Rusland med henblik på at mindske risikoen for tyveri af nukleart fissilt materiale og for sabotage.

Formålet med projektet: forbedring af den fysiske beskyttelse af fissilt materiale på Bochvar-instituttet (VNIINM) i Moskva, som hører under Den Russiske Føderations atomenergiagentur FAAE (tidligere MINATOM).

Projektets resultater: levering og installering af nye, sikre oplagringsfaciliteter for fissilt materiale, herunder specialiserede beskyttelsesforanstaltninger.

4. Begunstigede

De vigtigste instanser, som vil få fordel af projektresultaterne, er Den Russiske Føderations atomenergiagentur (FAAE) og Bochvar-instituttet (VNIINM).

5. Medlemsstats-instans som bliver ansvarlig for den tekniske gennemførelse af projektet

Medlemsstat: Forbundsrepublikken Tyskland.

Gennemførelsesinstans: Forbundsudenrigsministeriet (Auswärtiges Amt), ved overvågning af projektet bistået af Bundesamt für Wehrtechnik und Beschaffung. Opgaver, der vedrører den tekniske projektgennemførelse, vil blive udført af firmaet GRS (Gesellschaft für Anlagen- und Reaktor-Sicherheit mbH).

6. Tredjeparters deltagelse

Den Russiske Føderation afsætter et beløb svarende til 7 730 000 EUR. De samlede udgifter til den sikre oplagringsfacilitet med udstyr forventes at andrage 13 000 000 EUR.

Eksperter fra GRS overvåger gennemførelsen af de opgaver, der udføres af russiske instanser, og sikrer, at der er fuld overensstemmelse med de aktiviteter, som finansieres af Tyskland og Den Russiske Føderation. Udstyret leveres af virksomheder, der har opnået den nødvendige certificering fra de russiske myndigheder.

7. Nødvendige midler

Komponenter og tjenesteydelser i forbindelse med opførelse af den nye, sikre oplagringsfacilitet og specialudstyr til fysisk beskyttelse.

Et beløb på 5 750 000 EUR til opførelse af den centrale oplagringsfacilitet og 1 840 000 EUR til køb af specialudstyr til fysisk beskyttelse. Desuden indeholder de samlede projektudgifter et beløb på 40 000 EUR til dækning af rejseudgifter og godtgørelser til gennemførelsesinstansen, som er direkte forbundet med forvaltningen af projektet, samt til oversættelsesudgifter. Der er desuden afsat en reserve på 100 000 EUR til uforudsete udgifter.

8. Varighed

Projektet er planlagt til at løbe over tre år.

9. Rapportering

Gennemførelsesinstansen udarbejder:

— en indledende rapport efter de første seks måneders projektgennemførelse

— en statusrapport hvert halve år, så længe projektet varer

— en slutrapport to måneder inden projektets afslutning.

Rapporterne sendes til generalsekretæren/den højtstående repræsentant for den fælles udenrigs- og sikkerhedspolitik og til Kommissionen.

10. Finansielt referencebeløb til dækning af omkostningerne i forbindelse med aktionen

De samlede projektomkostninger andrager 7 937 000 EUR.

BUDGET FOR PROJEKTET

Budgetpost i tusind EUR (1) I. Opførelse af central oplagringsfacilitet: a) teknisk beskrivelse og projektering 300 b) nedrivning af gammel oplagringsfacilitet 500 c) undersøgelser og dossier vedrørende tilladelser 200 d) vigtigste byggearbejder 3 000 e) udrustning og idriftsættelse 1 000 f) ingeniørmæssig støtte fra GRS til opførelsen 750 Subtotal I 5 750 II. Særligt beskyttelsesudstyr: a) udstyrsspecifikationer 100 b) udstyr, der vedrører: 1 100 — sikkerheds-yderindhegning 400 — adgangskontrolsystem 200 — fysiske barrierer (døre, vinduer) 100 — kontrol- og overvågningssystemsikkerhed 200 — bestrålingsovervågning 200 c) driftstilladelse, idriftsættelse, modtagelse af udstyr 100 d) installering af udstyr 300 e) ingeniørmæssig støtte fra GRS 240 Subtotal II 1 840 III. Gennemførelsesinstansens udgifter: — rejseudgifter (og godtgørelser) (2) 30 — oversættelsesudgifter (3) 10 IV. Udgifter (4) 100 Subtotal III + IV 140 V. Samlede udgifter til en ekspert (artikel 4, stk. 4) 207 TOTAL I-V 7 937

(1) Maksimalt skøn.

(2) Tjenesterejser for gennemførelsesinstansens personale; skal være direkte forbundet med projektgennemførelsen.

(3) Oversættelse af kontraktlige dokumenter og korrespondance engelsk-tysk og tysk-engelsk.

(4) Må kun anvendes med forudgående skriftlig tilladelse fra Kommissionen.